ফোসা
ফোসা বা ফোকাইয়া (প্রাচীন গ্রিক - Φώκαια, Phokaia, ফোকাইয়া) হল বর্তমান তুরস্কের পশ্চিম আনাতোলিয়ায় ইজমির প্রদেশের একটি ছোট শহর ও জেলা। প্রাদেশিক রাজধানী ইজমির থেকে ৭০ কিলোমিটার উত্তরে অবস্থিত এই শহরের লোকসংখ্যা ৩০,০০১ (২০১৪)। এটি একটি অতি প্রাচীন জনপদ। প্রাচীন যুগেই এখানে গ্রিকরা ফোকাইয়া নামক একটি বন্দর নগরের পত্তন করে। এলাইয়া ও স্মিরনা উপসাগরের মধ্যবর্তী উপদ্বীপের এই বন্দরনগরটি আয়োলিয়ায় অবস্থিত হলেও এখানকার অধিবাসীরা ছিল আয়োনিয় গ্রিক। সেইসময় এখানের বন্দরটিও ছিল যথেষ্ট সমৃদ্ধ। পরবর্তীকালে মধ্যযুগেও এখানে সমৃদ্ধ জনপদের খবর পাওয়া যায়। যাইহোক, বর্তমানে ফোসা শহরটি থেকে ২০ কিলোমিটার দূরে ইয়েনিফোসা (নতুন ফোসা) বলে আরেকটি শহরের অবস্থিতির কারণে স্থানীয়ভাবে শহরটি এসকিফোসা (পুরোনো ফোসা) বলে অভিহিত হয়। প্রাচীন গ্রিক জনপদ ফোকাইয়ার অবস্থান ছিল বর্তমানের এই দুই নতুন ও পুরোনো ফোসার মাঝখানে।